சிர்க்கோனியம் பெர்குளோரேட்டு

சிர்க்கோனியம் பெர்குளோரேட்டு (Zirconium perchlorate) என்பது Zr(ClO4)4 என்ற மூலக்கூற்று வாய்ப்பாடு கொண்ட கனிம வேதியியல் சேர்மமாகும்.  ஈரப்பதத்தை உறிஞ்சும் தன்மையுடைய நிறமற்ற திடப்பொருளாகக் காணப்படும் இது வெற்றிடத்தில் 70 °செல்சியசு வெப்பநிலையில் பதங்கமாகும். சிர்க்கோனியம் பெர்குளோரேட்டின் இந்த பண்புகள், இச்சேர்மம் ஓர் உப்பைப் போல இல்லாமல், சகப்பிணைப்பால் பிணைக்கப்பட்ட ஒரு மூலக்கூறு என்பதைக் காட்டுகின்றன. ஓர் இடைநிலை உலோக பெர்குளோரேட்டு அணைவுச் சேர்மத்திற்கும் இது ஓர் எடுத்துக்காட்டாகும்.
தயாரிப்பு
சிர்கோனியம் டெட்ராகுளோரைடை, −35 °செல்சியசு  வெப்பநிலையில் இருகுளோரின் ஆறாக்சைடு-பெர்குளோரிக் அமிலக் கலவையுடன் சேர்த்து வினைபுரியச் செய்வதன் மூலம் சிர்க்கோனியம் பெர்குளோரேட்டை உருவாக்கலாம்.
வினைகள்
சிர்கோனியம் பெர்குளோரேட்டு பெரும்பாலான கரிமச் சேர்மங்களுடன் மீளமுடியாத வகையில் வினைபுரிகிறது.  ஆனால் கார்பன் டெட்ராகுளோரைடு மற்றும் குளோரோபார்ம் ஆகியவற்றுடன் மந்தமாக உள்ளது. -10 °செல்சியசு வெப்பநிலையில் பென்சீனுடன் வினைபுரியும்போது, ​​Zr(ClO4)4•C6H6 படிகங்கள் படியவைக்கப்படுகின்றன.

திடநிலை சிர்கோனியம் பெர்குளோரேட்டு  95.5 மற்றும் 96.0 °செல்சியசு வெப்பநிலைக்கு இடையில் உருகுவதற்கு முன்பு, சுமார் 45 °செல்சியசு வெப்பநிலையில் ஒரு கட்ட மாற்றத்திற்கு உள்ளாகிறது. 120 °செல்சியசு வெப்பநிலைக்கு அருகில் வெப்பச்சிதைவு அடையும்போது சிர்க்கோனைல் பெர்குளோரேட்டைக் கொடுக்கிறது. சுமார் 290 °செல்சியசு வெப்பநிலையில் மேலும் சூடுபடுத்தும்போது, ​​சிர்கோனியா மற்றும் குளோரின் ஆக்சைடுகளைத் தருகிறது.

கட்டமைப்பு
வாயு நிலையில், Zr(ClO4)4 மூலக்கூறு எட்டு முனை சதுர எதிர்ப்பட்டக ஆக்சிசன் ஒருங்கிணைப்புடன் D4 சமச்சீர்மையைக் கொண்டுள்ளது. ஒவ்வொரு பெர்குளோரேட்டு தொகுதியும் இருபிணைப்புத் தன்மை கொண்டுள்ளன. குளோரின் அணுக்கள் மையத்தில் உள்ள சிர்க்கோனியத்தைச் சுற்றி நான்முகி அமைப்பில் உள்ளன.

திண்ம நிலையில், Zr(ClO4)4 படிகங்கள் a=12.899, b=13.188, c=7.937 Å, β=107.91° ஆகிய பரிமாணங்களைக் கொண்ட ஒற்றைச்சரிவு வடிவத்தில் உள்ளன. ஓர் அலகு செல்லில் நான்கு மூலக்கூறுகள் உள்ளன.

தொடர்புடைய சேர்மங்கள்
தைட்டானியம் பெர்குளோரேட்டு மற்றும் ஆஃபினியம் பெர்குளோரேட்டு ஆகிய இரண்டும் அறியப்பட்டவை ஆகும். 

பெர்குளோரேட்டோசிர்க்கோனேட்டுகள் மற்றும் அறுபெர்குளோரேட்டோசிர்க்கோனேட்டுகளின் உப்புகள், சீசியம் பெர்குளோரேட்டோசிர்க்கோனேட்டுகளான CsZr(ClO4)5, Cs2Zr(ClO4)6, மற்றும் Cs4Zr(ClO4)8 உட்பட்ட சிர்க்கோனியம் பெர்குளோரேட்டுடன் தொடர்புடைய சேர்மங்களாக கண்டறியப்பட்டுள்ளன. சிர்க்கோனியம் பெர்குளோரேட்டின் மிகவும் நெருங்கிய ஒப்புமைகளாக சிர்க்கோனியம் பெர்டெக்னிடேட்டுகள் மற்றும் பெர் இரேனேட்டுகள் உள்ளன. இருப்பினும், அதைப் போலல்லாமல், அவை நீர்க்கரைசலில் இருந்து [Zr2(MO4)6(μ-OH)2(H2O)6]..3H2O (M = Tc மற்றும் Re) என்ற இயைபுடைய இருபடிமங்களின் வடிவத்தில் படிகமாகின்றன.

பழைய நூல்களில் சிர்க்கோனைல் பெர்குளோரேட்டுகள் குறிப்பிடப்பட்டுள்ளன. 
மேற்கோள்கள்

பகுப்பு:பெர்குளோரேட்டுகள்
பகுப்பு:சிர்க்கோனியம்(IV) சேர்மங்கள்